Soektog na vermiste 12-jarige eindig tragiesMichaela Williams is Woensdagoggend as vermis aangemeld. (Foto: Pink Ladies) Die Wes-Kaapse polisie het Donderdagoggend ’n verdagte in hegtenis geneem kort nadat die liggaam van ’n vermiste meisie in die vroeë oggendure in Philippi in Kaapstad gevind is. Michaela Williams (12) is Woensdagoggend as vermis aangemeld nadat sy Dinsdagmiddag verdwyn het. Lt.kol. Andrè Traut, woordvoerder van die polisie, het gesê Michaela is vir die laaste keer by haar huis in Cranestraat in New Horizon in Grassy Park gesien in die geselskap van ’n volwasse man wat in dieselfde straat as sy woon. Die man was sedertdien nog nie weer tuis nie. Die polisie het vanoggend op Twitter bevestig dat ’n 48-jarige man in hegtenis geneem is nadat Michaela se liggaam gevind is. Die man sal na verwagting Vrydag in die Wynberg-landdroshof verskyn.